Sarawak catat kematian ke-10
KUCHING: Sarawak mencatatkan kematian kesepuluh akibat Covid-19 dan
merekodkan 15 kes positif baharu, semalam. Menteri Pelancongan, Kesenian, Kebudayaan, Belia dan Sukan, Datuk Abdul
Karim Rahman Hamzah berkata, tambahan seorang lagi kematian semalam adalah dari
Hospital Umum Sarawak. “Mangsa kematian kesepuluh merupakan seorang lelaki berumur 56 tahun dari
Kampung Demak Baru, Kuching. “Kes telah dimasukkan di Hospital Umum Sarawak pada 30 Mac yang lalu dan
disahkan positif Covid-19 pada 1 April dan meninggal pada 3 April jam 4.16
petang,” katanya. Beliau berkata demikian pada sidang media harian Covid-19 mewakili Pengerusi
Jawatankuasa Pengurusan Bencana Negeri Sarawak (JPBNS)  Datuk Amar Douglas Uggah Embas di sini,
semalam. Berdasarkan sidang media Ketua Pengarah Kesihatan Malaysia, Datuk Dr Noor
Hisham Abdullah di Kuala Lumpur semalam, kes kematian mangsa adalah ke-56 (kes
ke-2850) negara dan mempunyai latar belakang sakit jantung serta mempunyai
kontak rapat dengan kes ke-1031. Menurut Abdul Karim, 15 kes baharu positif Covid-19 turut direkodkan
semalam dan semua kini dirawat di Hospital Umum Sarawak (HUS) menjadikan jumlah
bilangan kes di Sarawak sebanyak 254 kes sejak kes positif pertama dilaporkan
pada 13 Mac lalu. “Sementara itu, sebanyak 70 kes baharu orang yang disyaki (PUI) dilaporkan
menjadikan jumlah keseluruhan sebanyak 1,579 kes. “Daripada jumlah itu, 1,135 kes adalah negatif dan 190 kes PUI masih
menunggu keputusan makmal. “Bagi PUI baharu, daerah Kuching mencatatkan 44 kes dan dua kes adalah yang
telah disaring di Kompleks Belia dan Sukan dan 42 kes lagi daripada HUS,”
jelasnya.

Mengikut pecahan daerah, Abdul Karim berkata Miri
mencatatkan 11 kes PUI, Serian (8), Samarahan (5), Sri Aman dan Bintulu
masing-masing satu kes.



 
See author's posts
